CELEX: 32019D1798
Language: mt
Date: 2019-10-23 00:00:00
Title: Deċiżjoni (UE) 2019/1798 tal-Parlament Ewropew u tal-Kunsill tat-23 ta’ Ottubru 2019 li taħtar il-Kap Prosekutur Ewropew tal-Uffiċċju tal-Prosekutur Pubbliku Ewropew

28.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 274/1
               
            
         DEĊIŻJONI2019/1798TAL-PARLAMENT EWROPEW U TAL-KUNSILL
         tal-14 ta’ Ottubru 2019
         li taħtar il-Kap Prosekutur Ewropew tal-Uffiċċju tal-Prosekutur Pubbliku Ewropew
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (l-“UPPE”) (1), u b’mod partikolari l-Artikolu 14 tiegħu,
         Wara li kkunsidraw id-Deċiżjoni ta’ Implimentazzjoni tal-Kunsill (UE) 2018/1696 tat-13 ta’ Lulju 2018 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (l-“UPPE”) (2),
         Wara li kkunsidraw id-Deċiżjoni tal-Kunsill (UE) 2018/1275 tat-18 ta’ Settembru 2018 li taħtar il-membri tal-bord tal-għażla previsti fl-Artikolu 14(3) tar-Regolament (UE) 2017/1939 (3),
         Wara li kkunsidraw il-proposta ta’ lista ristretta ta’ kandidati mħejjija mill-bord tal-għażla fl-4 ta’ Frar 2019, b’konformità mad-Deċiżjoni ta’ Implimentazzjoni (UE) 2018/1696, bil-ħsieb tal-ħatra tal-Kap Prosekutur Ewropew tal-Uffiċċju tal-Prosekutur Pubbliku Ewropew,
         Billi:
         
                     (1)
                  
                  
                     L-Uffiċċju tal-Prosekutur Pubbliku Ewropew (UPPE) kien stabbilit bir-Regolament (UE) 2017/1939. Il-Kummissjoni hija responsabbli għall-istabbiliment u l-operat amministrattiv inizjali tal-UPPE sakemm dan tal-aħħar ikollu l-kapaċità li jimplimenta l-baġit tiegħu stess.
                  
               
                     (2)
                  
                  
                     Il-Kap Prosekutur Ewropew huwa l-Kap tal-UPPE u jorganizza l-ħidma tal-UPPE, jidderieġi l-attivitajiet tiegħu, u jieħu deċiżjonijiet f’konformità mar-Regolament (UE) 2017/1939 u r-regoli interni ta’ proċedura tal-UPPE. Il-Kulleġġ tal-UPPE jikkonsisti mill-Kap Prosekutur Ewropew u Prosekutur Ewropew wieħed għal kull Stat Membru.
                  
               
                     (3)
                  
                  
                     F’konformità mat-tieni subparagrafu tal-Artikolu 120(2) tar-Regolament (UE) 2017/1939, l-UPPE ser jassumi l-kompiti investigattivi u ta’ prosekuzzjoni mogħtija lilu minn dak ir-Regolament f’data li għandha tiġi determinata minn deċiżjoni tal-Kummissjoni fuq proposta tal-Kap Prosekutur Ewropew ladarba jiġi stabbilit l-UPPE.
                  
               
                     (4)
                  
                  
                     Huwa għaldaqstant meħtieġ li jinħatar, bi qbil komuni tal-Parlament Ewropew u tal-Kunsill, l-ewwel Kap Prosekutur Ewropew tal-UPPE.
                  
               
                     (5)
                  
                  
                     Avviż ta’ post battal għall-kariga ta’ Kap Prosekutur Ewropew bħala aġent temporanju fil-grad ta’ AD 15 ġie ppubblikat f’Il-Ġurnal Uffiċjali tal-Unjoni Ewropea fid-19 ta’ Novembru 2018 (4).
                  
               
                     (6)
                  
                  
                     Id-Deċiżjoni ta’ Implimentazzjoni (UE) 2018/1696 tistipula r-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 (“ir-regoli ta’ ħidma tal-bord tal-għażla”).
                  
               
                     (7)
                  
                  
                     F’konformità mal-ewwel paragrafu tar-Regola VII.1 tar-regoli ta’ ħidma tal-bord tal-għażla, tħejjiet lista ristretta ta’ tliet kandidati mill-bord tal-għażla, li ta r-raġunijiet għall-għażla tal-kandidati fil-lista ristretta f’ittri mibgħuta lill-Parlament Ewropew u lill-Kunsill fl-4 ta’ Frar 2019 u l-14 ta’ Frar 2019 rispettivament. Il-Parlament Ewropew u l-Kunsill jenħtieġ li jaħtru, bi qbil komuni, wieħed mill-kandidati fil-lista ristretta bħala Kap Prosekutur Ewropew. F’konformità mat-tieni paragrafu tar-Regola VII.1 tar-regoli ta’ ħidma tal-bord tal-għażla, il-bord tal-għażla kklassifika l-kandidati skont il-kwalifiki u l-esperjenza tagħhom. Tali klassifikazzjoni tindika l-ordni ta’ preferenza tal-bord tal-għażla iżda mhijiex vinkolanti fuq il-Parlament Ewropew u l-Kunsill.
                  
               
                     (8)
                  
                  
                     Fis-26 ta’ Frar 2019, it-tliet kandidati fil-lista ristretta dehru quddiem il-Kumitat għal-Libertajiet Ċivili, il-Ġustizzja u l-Intern tal-Parlament Ewropew u quddiem il-Kumitat għall-Kontroll tal-Baġit tal-Parlament Ewropew. Fis-7 ta’ Marzu 2019, il-Konferenza tal-Presidenti tal-Parlament Ewropew iddeċidiet li l-kandidat tal-Parlament Ewropew kellha tkun is-Sa Laura Codruța KÖVESI u fit-18 ta’ Lulju 2019 hija affermat mill-ġdid dik il-pożizzjoni.
                  
               
                     (9)
                  
                  
                     Fl-20 ta’ Frar 2019, il-Kumitat tar-Rappreżentanti Permanenti tal-Gvernijiet tal-Istati Membri (Coreper), f’konformità mal-proċess intern li kien approva fil-15 ta’ Frar 2019, ipproċeda b’vot indikattiv biex tiġi stabbilita l-pożizzjoni tal-Kunsill fid-dawl tad-diskussjonijiet mar-rappreżentanti tal-Parlament Ewropew. Wara dawk id-diskussjonijiet, fid-19 ta’ Settembru 2019, il-Coreper appoġġa l-ħatra tas-Sa Laura Codruța KÖVESI bħala Kap Prosekutur Ewropew.
                  
               
                     (10)
                  
                  
                     Il-Kap Prosekutur Ewropew tal-UPPE għandu jinħatar bi qbil komuni bejn il-Parlament Ewropew u l-Kunsill għal mandat mhux rinnovabbli ta’ seba’ snin mid-data tad-dħul fis-seħħ ta’ din id-Deċiżjoni.
                  
               
                     (11)
                  
                  
                     Qbil komuni rigward il-ħatra tal-Kap Prosekutur Ewropew intlaħaq mill-Parlament Ewropew u mill-Kunsill wara laqgħat konġunti tat-timijiet ta’ negozjar maħturin minn kull waħda miż-żewġ istituzzjonijiet.
                  
               
                     (12)
                  
                  
                     Fil-ħatra tas-Sa Laura Codruța KÖVESI, iż-żewġ istituzzjonijiet qiesu l-merti rispettivi tal-kandidati, b’kont meħud tad-dikjarazzjoni tar-raġunijiet mogħtija mill-bord tal-għażla,
                  
               ADOTTAW DIN ID-DEĊIŻJONI:
         
            Artikolu 1
            Is-Sa Laura Codruța KÖVESI hija b’dan maħtura Kap Prosekutur Ewropew tal-UPPE bħala aġent temporanju fil-grad ta’ AD 15 għal perijodu mhux rinnovabbli ta’ seba’ snin mill-31 ta’ Ottubru 2019.
         
         
            Artikolu 2
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, l-14 ta’ Ottubru 2019.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               T. TUPPURAINEN
            
         
         
            (1)  ĠU L 283, 31.10.2017, p. 1.
         
            (2)  ĠU L 282, 12.11.2018, p. 8.
         
            (3)  ĠU L 238, 21.9.2018, p. 92.
         
            (4)  ĠU C 418 A, 19.11.2018, p. 1.